khistorydata/jeongjo-sjw-relations huggingface dataset:
정조 24년
庚申四月初三日卯時上御春塘臺慶科庭試別試文武科殿試試取入侍時行左承旨李書九行右承旨李益運左副承旨徐有聞右副承旨南履翼同副承旨曺錫中假承旨曺允大金履翼李尙度金載翼徐英輔趙弘鎭記事官洪奭周假注書李泳夏記注官承膺祚記事官李存秀以次進伏上曰儒生年老人及武擧子皆令入門可也錫中曰訓鍊院武所進去承旨抵書以爲試記至今不來故射員尙未應射其他擧行亦多緩忽云矣上曰各別嚴飭試記以此御覽件越送可也引儀唱引試官以下儒武應試人行四拜禮文所讀券官左議政沈煥之行上護軍金載瓚右參贊黃昇源對讀官行副護軍尹光顔弼善金翰東奉常正朴鍾淳副校理具得魯武所考官右議政李時秀兵曹判書趙鎭寬行護軍李漢豐參考官行副護軍李東稷僉知鄭學畊行副護軍金益彬訓鍊副正南衡重武講一所試官吏曹判書徐龍輔行護軍李章漢修撰閔師宣二所試官大護軍李晩秀行副護軍李貞運李東馝三所試官行護軍金祖淳行副護軍吳載重副校理金履載以次進前煥之等曰經宿臨殿聖體若何上曰一樣矣煥之等曰王大妃殿氣候何如上曰一樣矣煥之等曰惠慶宮氣候何如上曰一樣矣命書榻敎曰講考官李晩秀代戶曹判書李在學爲之上曰武科直赴殿試人先爲捧講敎鎭寬曰卿則以帳殿侍衛擧行勿行試官之事可也武擧人以次應講上曰應講時許多擧人班次雜沓姑令退出每以十人作隊打點次次入講事分付命入場儒生各就分所上曰頒紙幾皆爲之乎有聞曰尙有餘數之夥然矣上曰易書書吏使之朝食後入來擧行而直赴殿試人試券亦爲卽頒益運承命出頒紙訖命文擧人入侍閔耆顯金履度等以次進奏職姓名命擧顔敎履度曰今見爾面追思故相爾家非但故相之爲貴赫世名碩是何等大家也仍敎耆顯履度及吳淵常曰爾等特爲賜樂出去時由弘化門張樂前導以出可也錫中奏宰樞執鼓射員呼名矢數執鼓應射人等以次應射上曰訓鍊院試所監的官處各別嚴飭封箭等節使之十分審愼而亦當別遣宣傳官摘奸此意一體分付命載瓚昇源光顔翰東鍾淳等書御題賦周邦自后稷千有餘年文王始受命限申初上曰具得魯不能善書他所試官李東稷金近淳使之進前書題書訖分揭帳殿及諸分所上曰一所承旨看檢安寶二三所承旨看檢收券四五所承旨看檢易書分力擧行可也書九曰入場儒生中原州居金姓一人無端攔入殿試事體何等嚴重而有此犯科士習駭然矣上曰卽爲逐出令同成均處置可也命武所入格人呼新來敎時秀曰武科榜目斯速修正待訓鍊院榜目入來同爲入之可也尙度曰臣所去試所儒生頒紙時有紙無人者爲九有人無紙者爲五事甚怪駭矣上曰令同成均査實草記可也命書傳敎曰處義旣伸前禮判李晩秀復授前任參判未差之代令該曹口傳差出待下批與判書待開門牌招察任上曰申限已迫儒生呈券爲幾張乎晩秀出問回奏曰一千六十餘張矣上曰未呈券儒生斯速促呈可也命直赴武科殿試人李齊年呼新來仍行將鬼椎於帳前上曰日勢已晩矣當自此還內而科次則欲於便殿爲之諸承旨問安後盡爲退出承旨一人留試所捧券待下敎與試官詣閤可也仍還內諸臣以次退出
정조 24년
庚申四月初三日申時上御便殿科次入侍時行右承旨李益運左副承旨徐有聞記事官洪奭周記注官承膺祚記事官李存秀讀券官左議政沈煥之行上護軍金載瓚右參贊黃昇源對讀官行副護軍尹光顔弼善金翰東副校理具得魯奉常正朴鍾淳以次進伏訖上曰二百張先爲考券而易書者次次持來滿三百張則試所承旨直爲持入也存秀曰臣於今番承命進詣太白山史閣奉審實錄則間因雨漏之滲入櫃子五坐有朽傷處旣已開庫當爲改備而猝乍間難以精造塗漆故不得已以舊櫃還奉而日後曝曬時如欲臨時改備則又當有未及之慮矣以本館所奉櫃子成出見樣下送于本道監營使之預爲改造送于地方官藏置以待曝曬時改奉安似好故敢此仰達矣上曰依爲之出擧條上敎煥之等曰今此題解是朱子之言也卿等詳觀緩考俾無遺珠之歎也仍命考券行左承旨李書九持朱草三百張進伏上曰承旨三人輪回交代而假承旨則易書畢後使之出去也假承旨曺允大持朱草三百張入來命退出少頃假承旨金履翼又持朱草三百張入來命先退少頃假承旨李尙度持朱草二百餘張進伏上曰易書已畢乎尙度曰已畢矣上曰然則承旨出去而能書吏亦皆留門出送也尙度承命先退上曰直赴人中具康以其情理不應殿試云雖是格外而釋褐之初其意可嘉爲成其美特付榜尾事分付夜漏將撤上曰考券已滿七百張卿等退去閤門外以待天明而承旨則一人留在殿座處所輪回交代也仍命退試官以次權退
정조 24년
行都承旨李集斗訓鍊院試所進行左承旨李書九坐行右承旨李益運坐左副承旨徐有聞坐右副承旨南履翼坐直同副承旨曺錫中坐直注書洪奭周仕金啓溫病假注書李泳夏仕直事變假注書李致祜仕
정조 24년
傳于徐有聞曰科次入侍傳于徐有聞曰今番慶科文科取十人
정조 24년
傳于徐有聞曰入格儒生入侍
정조 24년
南履翼啓曰同副承旨曺錫中武科出榜進臣吏兵批兼進之意敢啓傳曰知道
정조 24년
有政吏批判書徐龍輔進參判曺允大病參議洪樂游在外右副承旨南履翼進以具得魯爲東學敎授韓用大爲昭顯墓守衛官典籍單李在璣文科甲科第一人禮賓主簿單玉載赫武科甲科第一人故及第任興遠贈注書登科殿試前身死依法典贈相當職故及第宋磾贈注書登科未分館前身死依法典贈相當職
정조 24년
兵批判書趙鎭寬進參判閔台爀入直參議成鼎鎭病參知朴崙壽右副承旨南履翼進以李章漢李哲相爲同知金景麟爲於蘭萬戶金光郁爲南桃浦萬戶訓鍊主簿二單徐春輔申綋司果李晩植李鼎會安光贊李省淵南錫九護軍李冕膺副護軍李鼎德尹序東韓致應司直曺允遂以上竝單付
정조 24년
南履翼啓曰行大司憲李城輔在外執義朴瑞源掌令崔時淳南涑持平具晉行呈辭持平鄭魯榮陳疏入啓監察茶時之意敢啓傳曰知道
정조 24년
曺錫中啓曰行公臺諫之無敢以監察茶時者前後飭敎何等申嚴而執義朴瑞源掌令崔時淳南涑持平具晉行或稱情勢或稱身病門鑰已下終不詣臺事甚未安推考警責何如傳曰爲先禁推
정조 24년
曺錫中啓曰執義朴瑞源掌令崔時淳南涑持平具晉行禁推事命下矣依定式遞差傳旨捧入之意敢啓傳曰知道
정조 24년
徐有聞以禮曹言啓曰今四月初八日王世子冠禮冊儲慶科庭試文武科放榜時親臨與權停例何以爲之而處所以何處擧行乎敢啓傳曰處所仁政殿爲之殿試則雖以勞永人才之意臨殿而大禮旣不親臨況唱榜乎亦以權停例磨鍊可也
정조 24년
曺錫中以兵曹言啓曰去春等能麽兒考講時都摠府都事李秉天訓鍊院副正李東馝僉正李漢鼎閔行源判官申惠周金尙裕主簿諸景彧張彦極申大健徐良輔洪成源武臣兼宣傳官閔宗赫部將梁喆鎭許稱元永駿守門將桂一恒刑曹正郞李仁達戶曹佐郞吳亨喆工曹佐郞金時弼等一次不通訓鍊院判官金應瑞武臣兼宣傳官劉彦臣朴基泰南履漢金載澤守門將卞鍾翕軍器寺正李成德繕工監主簿李熻典設司別提尹德晦等二次不通竝依定式從重推考何如傳曰允
정조 24년
曺錫中以備邊司言啓曰卽見水原留守徐有鄰狀啓則枚擧本府屬果川等五邑所報以爲應分還穀自來不敷計戶排巡無以計給五邑餉租留庫條七千六十石中限五千四百十五石特許加分事請令廟堂稟旨分付矣時當稍豐民不願糶而守臣所請如此則五邑事情似難用分留常法依此數加分之意分付何如傳曰允
정조 24년
庚申四月初四日卯時上御便殿科次入侍時行左承旨李書九行右承旨李益運左副承旨徐有聞記事官洪奭周記注官承膺祚記事官李存秀讀券官左議政沈煥之行上護軍金載瓚右參贊黃昇源對讀官行副護軍尹光顔弼善金翰東副校理具得魯奉常正朴鍾淳以次進伏訖煥之曰親臨科次徹夜酬應聖體若何上曰一樣矣仍敎曰兩日經夜不以爲難卿之筋力可謂好矣今榜實才果能無遺珠之歎否煥之曰超等表著之作庶幾不至見漏矣上曰庭試別試自來取晩無以末軸而或忽於考試之際也古有願得忠孝壯元之語得人之多雖未敢必而在我則當盡心以永之矣考券將訖上曰禮曹判書持顯廟朝肅廟朝榜目入侍賤臣承命出與禮曹判書李晩秀偕入進伏上曰辛卯別試取十七人云而十七額數乃是通計直赴矣肅廟冠冊慶科則取幾人乎晩秀曰冠禮後取十人冊禮後取十三人矣命書傳敎曰今番慶科文科取十人又命書榻敎曰新恩政事當日爲之取三十張合考上曰別置之券令對讀官考其落韻與否也合考訖上曰院隷多數待令坼榜之後這這呼名新榜十人俾卽待令也上親坼名至尹日逵上曰奇矣尹塾之孫也坼名訖上曰新恩之先爲來待者使之入侍仍呼新來也前判官金啓濂進奏職姓名上曰只知其弟不知其兄矣重臣何時上京乎啓濂曰去月初旬上來矣上曰近則病果何如啓濂曰一樣無減矣上曰爾之登第可喜矣年幾何啓濂曰五十二歲矣命塗墨進退仍命先退上曰試官亦退去修正榜目也仍命退諸臣以次退出
정조 24년
庚申四月初四日酉時上御便殿入格儒生入侍時左副承旨徐有聞記事官洪奭周記注官承膺祚記事官李存秀以次進伏訖上命入格儒生呼新來塗墨仍命以次進前奏職姓名進士李在璣幼學李基憲李彦輔生員尹日逵幼學洪祐爕生員柳烇幼學吳洪錫金尙元副率金會淵以次進奏敎彦輔曰誰之族也彦輔曰別無顯族而前持平李顯秀爲同姓矣敎日逵曰做賦幾何日逵曰數百首矣上曰爾之登科可喜矣敎祐燮曰誰爲近族祐燮曰與司僕正洪元燮爲二十六寸矣敎烇曰誰之近親烇曰故參判焵之從弟矣上曰爾曾經大興郡守乎烇曰然矣上曰然則封內何以生員書之烇曰禁錮罪名未解故不敢書職名矣上曰年幾何烇曰五十七歲矣敎洪錫曰與誰爲近族洪錫曰前正郞吳大坤之十四寸孫也敎尙元曰爾有顯祖乎尙元曰有縣監齋郞矣上曰內外族有立朝者乎尙元曰同姓則無之而前持平李𡎘爲外族矣敎會淵曰何去而今始登第乎爾之今番試券中鋪頭句云何會淵誦奏曰曰若稽古周先始受封者惟稷上曰此句豈成說乎且呈券之晩至於三鳥又何故也今亦幾屈而僅得矣有聞曰入格儒生十人一所出一人三所四所各出二人五所出五人二所則全闕矣上曰居魁者何所有聞曰四所矣上曰壯元則果出於壯元峯矣仍命退諸臣以次退出
정조 24년
行都承旨閔台爀坐行左承旨李益運坐行右承旨金履翼坐左副承旨徐有聞坐直右副承旨趙弘鎭坐直同副承旨曺錫中坐注書洪奭周病金啓溫病假注書李泳夏仕李允謙仕直事變假注書李致祜仕
정조 24년
藥房都提調李時秀提調金載瓚副提調李集斗啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿世子宮藥房口傳問安答曰知道
정조 24년
曺錫中啓曰行大司憲李城輔在外持平鄭魯榮疏批未下執義一員掌令二員持平一員未差監察茶時之意敢啓傳曰知道
정조 24년
曺錫中以備邊司言啓曰今日賓廳日次而無時急稟定事不得來會云矣敢啓傳曰知道
정조 24년
曺錫中啓曰來初五日朝參日次矣敢稟傳曰停
정조 24년
李益運啓曰行左承旨李書九今日不爲仕進卽爲牌招何如傳曰與都承旨右副承旨許遞前望單子入之待下批牌招
정조 24년
承旨前望單子入之閔台爀金履翼趙弘鎭落點
정조 24년
注書洪奭周病代以李允謙爲假注書
정조 24년
以文科殿試對讀官金羲淳牌不進罷職傳旨傳于徐有聞曰只推
정조 24년
以武科殿試試官李垿牌不進罷職傳旨傳于曺錫中曰只推
정조 24년
曺錫中以兵曹言啓曰五衛將李哲模病在鄕廬上來無期金道游以其還鄕呈狀乞遞輪番之任不可久曠竝改差加設僉知中樞府事金榮澤金萬衍李瑞漸金致億鄭聖五張九翼金致亨李德樹盧德齡李亨元白台絢林文采安明稷文德裕尹壽基白天淡金宗彦黃筵姜柱老金廷龜延東源羅必觀俱爲在外或未肅拜竝減下何如傳曰允
정조 24년
兵曹口傳政事以鄭鴻東爲僉知兼五衛將
정조 24년
李益運以刑曹言啓曰昨年十二月因南部金召史仁同校婢稱冤事曹草記批旨內帳籍與續案旣如彼則邑牒不過外題之說名以啓下行會如李甲會者乃敢粧撰乎卿等更爲出意見嚴關行査草記而設使事實果相左甲會之報辭駭妄莫甚如許之類待出場各別處置況許多損體之端屢捉於繡行論以治績亦可謂前倅之罪人矣新定式履歷甲會則分付該曹勿爲施行可也事批旨據自臣曹嚴關行査矣卽接該道回移則仁同府使李甲會報辭內以爲蓋儉德果是私婢來作校婢者也舊籍中書以私婢不書校婢者或緣因舊貫書之而其主眞玉之爲校婢儉德之爲眞玉婢來歷分明眞玉之以儉德納校文蹟昭然則儉德女唜每之入錄續案似由於從母役之意漢禮漢陽之名字相左事若以帳籍爲是則續案所載漢禮必爲査出然後漢陽之別有其人始可破疑故其娚漢日處査問同生男女口數則四娚妹之外果無他人云常賤戶籍例多倩書設有誤書每式謄傳不是異事故第以漢日供辭論列矣今伏承判付辭意惶隕震越求死不得嚴關之下固當覈實而改名委折實難質言崔女則知委校儒使之更勿侵索云矣屬公婢之只役其身載在法文而已上奴婢與屬公無異則傳子傳孫至六代而侵虐不已者已是法外之事況漢陽之名初不載錄於續案則到今崔女之爲校婢終不分明始旣防報於判付之下末又歸之於誤書之科者揆以事體萬萬未安該府使李甲會所當請勘而旣有待出場各別處置之命上裁何如傳曰事實旣如許則該倅分揀可也
정조 24년
李益運以刑曹言啓曰因本曹別單濟州牧金鼎弘安處宅金光益移配他島事書下矣金鼎弘全羅道興陽縣鹿島安處宅靈光郡荏子島金光益興陽縣呂島移定配所仍前罪目押送之意分付道臣何如傳曰允
정조 24년
曺錫中以御營廳言啓曰本廳千摠尹芮基身病甚重勢難察任改差何如傳曰允
정조 24년
李益運以義禁府言啓曰全州判官沈養之令該府拿處事傳旨啓下矣沈養之時在任所云依例發遣府羅將拿來何如傳曰允
정조 24년
全羅監司趙宗鉉疏曰伏以信心冥行不能俯仰卽臣之病耳早宜斂跡投閑歌詠餘生而感激恩造不忍便訣迺於懸車之年忽叨擁旄之榮臣心惶愧已無可言而世之持淸議者亦必竊竊然笑之矣然而控籲屢煩未蒙體諒之恩藥餌爲命看作養病之坊十朔淟涊瘡疣百出一經殿最訛訕四起前冬橫逆尙有餘悸早晩顚沛理必無幸果然臺疏出而其遣辭之憯毒殆無餘地臣始見而惝怳繼之駭愕反復思之誠莫曉其所以然噫誣人與被人誣者古或有之亦莫不事有源委語有指的而今其爲言直一無形影沒把捉禍心相加而已臣固不欲與之呶呶而第未知賊是何賊讎是何讎讀未竟紙不覺心寒而骨冷苟使具眼者見之自有一世之公議而臣之此職爲臣之祟久矣眞是自取尙誰尤哉況其人臺閣也其言臺論也臣白首遲回宜去不去畢竟逢此無妄之厄臣雖老饕無恥以何顔面復對管下之守宰强應道內之民事乎嗚呼臣亦禮使中一物以我聖上曲遂之仁似不當寘於四維之外其所以處臣者恐不待臣言之畢玆敢廢閣公務披瀝陳懇伏乞天地父母哀之憐之特命鐫削以快人心仍許屛退俾遠駴機焉抑臣又有所惶懍不自安者以右沿白徵事有査問之命而昨年災政臣之所俵雖非目下情勢以臣査臣尤所不敢成命之下一任稽滯揆以法綱寧容乃爾亦願亟勘臣罪以嚴査體千萬幸甚臣無任云云答曰省疏具悉不可以管下守令反詈之習疏批卽許矣
정조 24년
持平鄭魯榮疏曰伏以臣之言議風栽之不合見職固聖明之所已俯燭矣臣不敢更煩自引仰瀆崇聽而第伏念臣之中間遭歷雖冥頑蠢愚形殼僅存而倥倥朽枿萬念俱灰玷冒重任非復可論屢度虛縻輒事違逋惶隕之極如負大何非不欲一暴衷懇冀垂矜察而國有大慶擧朝歡忭不敢以區區之私懇仰徹黈纊吞忍低佪無地措躬且伏念臣之老母年垂七十素抱貞疾近因節換之時諸症一倍添篤痰癖交攻肩臂刺痛臣無他兄弟左右扶將雖晷刻之間實無離捨供職之望玆敢不避猥越略控微懇伏乞天地父母俯垂矜憐亟賜鐫遞俾得安意救護仍治臣瀆撓之罪以肅朝綱不勝萬幸臣無任云云省疏具悉爾其勿辭救護
정조 24년
庚申四月初五日辰時上御誠正閣藥房入診入侍時都提調李時秀提調金載瓚副提調李集斗假注書李泳夏記注官金景煥記事官李存秀以次進伏上曰右副承旨入侍集斗曰右副承旨南履翼聞其親病俄已緣故出矣時秀曰連日勞動之餘聖體若何上曰一樣矣時秀曰王大妃殿氣候何如上曰一樣矣時秀曰惠慶宮氣候昨今以來則更若何上曰大抵一樣而調候今至累朔不勝焦悶矣時秀曰醫官待令入診何如上曰置之上曰昨日文科榜出後物論何如時秀曰原榜十人中或有名字之不能表著者而大抵京鄕參錯相半可謂善出之榜也上曰趙濟仁卽年前節製違格拔去者而今番又入合考幾乎入格而終然見落金會淵則初以落軸而末乃被擢此莫非當者之命數也時秀曰然矣上曰今番初試之取千人卽先朝癸亥後罕有之事也雖以廣慶之意多取額數而予則以爲太過矣至於殿試之取十人亦不可以謂少也時秀曰不知者或有謂少之言而十人之數亦豈可謂少乎上曰伊日經夜露處卿等能無憊乎時秀曰上躬勞動臣等何敢言憊乎上曰初欲開東時懸題卽速出榜而休息矣因頒紙之許久未了晩後設場以至多日勞憊矣集斗曰日前訓鍊院試所擧行緩忽擧子多不待令通禮院笏記又不來諸凡班次儀節太不成說臣以試所承旨不能整飭莫非臣之罪也上曰承旨之遇事疎脫本如是矣命書全羅監司趙宗鉉持平鄭魯榮疏批訖上曰完伯事實爲難處矣遞仍當否何以則好乎時秀曰耆社之臣出按藩臬已至周歲而今又遭彈力辭其在禮使之道許施爲可然而因一管下守令之疏輕賜遞改則日後之弊在所當念反覆思惟實無善處之道且最可悶者完伯自遭人言之後廢却公務云湖南民事實所關心矣命退諸臣以次退出
정조 24년
庚申四月初五日辰時上御便殿右承旨入侍時行右承旨李益運記事官洪奭周記注官金景煥承膺祚以次進伏訖上曰禮兵房承旨來待于鑄字所賤臣承命出傳仍命退承史以次退出
정조 24년
庚申四月初五日未時上御便殿禮房承旨入侍時左副承旨徐有聞假注書李允謙記注官金景煥記事官李存秀以次進伏訖上敎存秀曰明日爲藝文館一會耶存秀曰然矣上曰此亦翰苑故事新榜中某某人屢回進退務存館規可也命書傳敎曰今番文初試中年八十光州幼學鄭鳴東豈可以角圈儒巾渡㶚乎令該曹僉知加設口傳擬入使之肅命後給糧還鄕仍命退承史以次退出
정조 24년
行都承旨閔台爀坐行左承旨金履翼坐右承旨徐有聞坐左副承旨徐英輔坐直右副承旨趙弘鎭坐同副承旨曺錫中坐直注書洪奭周病金啓溫病假注書李泳夏仕直李允謙仕事變假注書李致祜仕
정조 24년
金履翼啓曰行大司憲李城輔在外持平鄭魯榮受由執義一員掌令二員持平一員未差監察茶時之意敢啓傳曰知道
정조 24년
金履翼以御營廳言啓曰今日本廳軍兵日次私習云矣敢啓傳曰知道
정조 24년
金履翼啓曰同副承旨曺錫中今日不爲仕進卽爲牌招何如傳曰允
정조 24년
傳于閔台爀曰都承旨入侍
정조 24년
傳于徐有聞曰左承旨入侍
정조 24년
承旨前望單子入之徐英輔落點
정조 24년
徐英輔啓曰修撰閔師宣以其親病陳疏經出原疏以國忌齋戒纔已退却矣所當直捧禁推傳旨而此與無端經出有異推考警責何如傳曰允
정조 24년
以禮曹各陵園墓所植木別單判付內向於東道各陵展謁時見之樹木之不能稠密無異於飭敎之前齋郞輩不勤用力可以知之輦路若此迃回深僻處尤豈致意乎東道若此西南道亦可推知此別單可謂衍文其中最不勤齋郞一番須有別般懲礪之擧爲諸郞之戒然後庶可有其效爲良如敎
정조 24년
以全羅假都事參禮察訪金光遇狀啓農形馳啓事傳于曺錫中曰飭敎後較其日字或似未及聞知而然揆以國體旣有判官則參禮察訪何敢替行乎且其本事關於體統邊則雖實都事不可任其替行以此意書目題送此狀啓還下送
정조 24년
徐有聞以禮曹言啓曰各陵園墓所植木株數及松子橡實栗子楸子播種斗數區別報來故依定式別單書入之意敢啓傳曰知道
정조 24년
徐有聞以承文院言啓曰日食已過禮部回咨依例撰出正書安寶後定禁軍騎撥下送于灣府使之傳給鳳城將處以爲轉致北京之地何如傳曰允
정조 24년
曺錫中以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 24년
右議政李時秀箚曰伏以臣卽伏聞鐵箭入格武士多有見漏於榜目者事極驚悚詳考單子與試冊則寧邊武士朴時權博川武士劉國恒長興武士高時喆徐燦進金贊元廣州武士姜彦臣咸安武士趙相恒趙文珩安州武士朴龍孫華城武士鄭學臣李達淵江東武士李正新等十二人入格的實而俱爲見漏更令詳査其見漏委折則朴時權則自分所修榜目入送而草榜移謄時誤致落漏未免仍漏於正書榜目其餘十一人自分所初不修送榜目以致竝漏於草榜及正書榜目矣殿試事體至嚴且重而乃有此許多人見漏之事修正榜目臣實主之漫不致察皆臣之罪悚惶之極短箚自列伏乞聖明亟命攸司重勘臣僨誤之罪以嚴試體朴時權等十二人竝令該曹原榜目改付標啓下恐不可已矣取進止答曰省箚具悉卿懇命官則一也亦何論彼此多寡宜乎卿等之難安而漏者已許添錄卿須安心視事仍傳于徐英輔曰此批答遣史官傳諭
정조 24년
領議政李秉模箚曰伏以臣猥膺武科殿試分所命官之命擧行昏錯歷日惶恐際聞入格武士多數見漏於榜目之說尤極驚悚進詣朝房與諸試官取考試冊及單子則十餘人見漏果爲的實矣本事則僚相旣已陳箚臣不必更爲煩陳而緣臣憒憒致此大做錯一則臣罪二則臣罪揆諸邦憲合被何典玆敢冒陳自列之箚伏乞聖明亟命攸司論以重勘以尊國綱以嚴試體千萬幸甚取進止答曰省箚具悉卿懇我朝士大夫之立於朝者莫不明習故寔殿陛巖廊之間咸秩有則而今人在家樂放縱在公憚繩檢以至朝儀筵體之不嚴而有識豈無竊歎予常兢兢必欲遵古而守舊者意豈淺淺卿之博洽綜密著譽於今日廷臣且況試院之儀與法殿等而具僚之周旋猶未免不如式者多深恐今日明日一事二事瞻聆之自歸於慣熟至於所引榜眼人名之未及照察特細節卽令該曹付標施行卿須安心視事仍傳于徐英輔曰此批答遣史官傳諭
정조 24년
庚申四月初六日辰時上御重熙堂左承旨入侍時行左承旨李益運假注書李允謙記注官金珍恪承膺祚以次進伏訖上命書傳敎曰左承旨許遞前望單子入之待下批牌招察任仍命退承史以次退出
정조 24년
庚申四月初六日辰時上御重熙堂都承旨右承旨入侍時行都承旨閔台爀行右承旨金履翼假注書李泳夏記注官金珍恪承膺祚以次進伏命書榻敎曰禮房承旨入侍賤臣承命出傳左副承旨徐有聞進伏上曰夏享大祭薦俎官何不以承旨鍊達或曾經吏議之人爲之乎有聞曰當依下敎改付標以入矣上曰紅牌安寶分排各道爲之而今日同副承旨入來後明日偕往仁政殿月臺擧行再明頒牌時儀節一依乙卯庭試例爲之而承旨立於階上吏兵曹郞廳各掌文武紅牌一依前例擧行至於放榜時攫花之弊近或有之云今番則別加嚴飭新恩行禮時坐云則坐立云則立無敢有違越尺寸如或有如前紛沓之弊該新恩當指名拔榜此意亦爲嚴飭可也有聞曰京外擧人依下敎分付各軍門放榜日令將校分排檢飭先自外位整齊之矣上曰日前儒生頒紙時有紙無人有人無紙之類果已査出乎有聞曰同成均今方査覈云矣上曰有紙無人容或無怪至於有人無紙寧有是理乎台爀曰此必是換名刮封等弄奸之計也上曰如此之人雖發身將焉用哉今番文試之分五所設場者非出於別般操切之意以許多擧子之易至紛沓故不得已爲此諸生或不知予意認爲科場之過加檢束且於分所頒紙之際必多狼狽之人矣然而過千數之儒生幾皆呈券事非偶然履翼曰然矣今番文所擧行之臨時窘速亦由於易書之極爲浩大此誠科場之一大痼弊臣每以爲一番乾斷永爲革罷然後可以無弊矣上曰流來古規豈可遽然罷之乎敎台爀曰驪陽故家又出及第豈不奇幸予於坼封之日喜而不寐矣新恩閔耆顯之爲人何如履翼曰爲人則百執事可堪而且多知識矣命退承史以次退出
정조 24년
行都承旨閔台爀坐行左承旨金履翼坐直右承旨徐有聞坐直左副承旨徐英輔坐右副承旨趙弘鎭坐同副承旨曺錫中坐注書洪奭周病金啓溫病假注書李泳夏仕李允謙仕直事變假注書李致祜仕
정조 24년
曺錫中啓曰大司憲李城輔在外持平鄭魯榮受由執義掌令二員持平一員未差監察茶時之意敢啓傳曰知道
정조 24년
以壯勇衛李漢郁等試射別單傳于曺錫中曰直赴殿試榜目尾附紅牌同爲安寶先擧行捧傳旨
정조 24년
以江原道三陟杆城等暗行兼慰諭御史權晙狀啓慰諭燒戶後潛蹤時聞見開錄馳啓事傳于徐有聞曰觀此狀本杆民亦有就次奠居之望甚可幸也附陳諸條中首條果然卽爲文移道伯或分付邑倅一依杆城古柏之例蠲役而三陟後坪窟巖村査事亦付之道臣拔例査決後狀聞杆城海戶近百名渰沒之尙無登聞豈可謂之生事未分乎其時道伯雖難追論依狀請卽令道臣嚴飭地方官設壇慰侑船隻稅摠之頉拔至今不爲者該道事不成說亦卽依狀請擧行事分付襄陽洛山津東海神廟事亦依狀請施行而修補後道伯狀聞則當差爾獻官設祭以祈襄民之若昔富盛此意爲先知悉而爾則復路事回諭嘗聞襄杆銀口魚捉納之弊爲小民切苦而爾於今行何乃不爲擧論於狀本乎以無用之物爲難矯之端者已無意味且以任土之義言之襄猶該邑杆尤不當此一款每欲定式而未果爾適銜命嶺東矣先從兩邑銀口魚無論供御與營用依濟州折大全鰒勿捉之例更勿擧論而不但不爲封進與卜定而已雖自該邑若有一尾貿用之弊該守令施以均廳隱結之律此意亦爲回諭俾卽嚴關營邑繡衣許今下回諭一通謄出道臣處後錄成送有旨亦令着念對揚
정조 24년
庚申四月初七日辰時上御便殿軍士房承旨入侍時同副承旨曺錫中假注書李允謙記事官金珍恪記注官承膺祚以次進伏訖上曰紅牌道類聚已爲之云耶錫中曰問諸兵曹則安寶後爲道類聚云矣上曰安寶時自致日暮耶錫中曰似不至日暮矣寶守直兵曹郞廳當爲之而若値夜巡時則以入直該堂替守乎上曰依此爲之今番初試未免雜亂而以其慶科也故一竝勿問甚至有殿試入格人漏落之弊矣安寶時須張張照檢毋至有空名帖生奸之弊可也明日頒花頒牌時易致紛雜喧譁禮兵房承旨外他承旨亦爲進去使之各別整齊日高後頒花牌而故例兵曹吏頒牌忠贊衛頒花番番諠雜者攫花一節矣今番則忠贊衛若不足則使各該營校之率來者優數入之使之頒花頒牌擧行各別申飭瞥眼間頒給可也又敎曰言端旣出矣忠儀衛自是嫡長所戴有角帽容或可也忠贊衛安敢着有角帽乎此後則嚴飭無復如前冒犯事以此筵敎傳于兵判可也仍命退承史以次退出
정조 24년
行都承旨閔台爀緣故出行左承旨金履翼緣故出右承旨徐有聞坐直左副承旨徐英輔坐右副承旨趙弘鎭坐直同副承旨曺錫中緣故出注書洪奭周病金啓溫病假注書李泳夏仕李允謙仕直事變假注書李致祜仕
정조 24년
徐英輔啓曰行大司憲李城輔在外持平鄭魯榮呈辭執義掌令二員持平一員未差監察茶時之意敢啓傳曰知道
정조 24년
吏曹口傳政事副修撰二單閔耆顯金履度除授事承傳
정조 24년
兵曹口傳政事以李熙章爲都摠經歷
정조 24년
徐英輔以備邊司言啓曰本司曹司有司堂上李書九時無職名令該曹口傳付軍職何如傳曰允
정조 24년
兵曹口傳政事護軍李書九
정조 24년
庚申四月初八日辰時上御重熙堂左承旨入侍時行左承旨金履翼假注書李允謙記注官承膺祚記事官李存秀以次進伏訖上敎履翼曰放榜行禮已爲之乎履翼曰後四拜姑未爲之而文武科新恩入就位時班次極爲整齊無一錯雜者云矣上曰卿往見乎履翼曰未奉下敎故不得往見矣上曰文科新恩則自當整齊而武科人之無一錯雜卽亦付之各軍門使之率領入來之效耶履翼曰然矣上曰卿則當爲金履度之後陪故爲其領敦寧許致祭事玆以召見矣故相賢哉其所確然處雖金奉朝賀何以當之仍命書傳敎曰周制必貴世祿鄒書當稱喬木今春慶科之榜可謂得人忠藎之閥肺腑之地後光策名同時唱第怳若閔文貞金文忠故事而見其應試之券宜備顧問之列戴花登瀛況有一二可言之已例乎新及第高敞縣監閔耆顯前令金履度副修撰除授令經筵廳鑞牌導前待謝恩日牌招仍敎曰館隷一雙具服色待令於仁政門外待兩新恩出來使之前導事分付賤臣承命分付又命書榻敎曰在外及未肅拜不爲入直玉堂竝許遞又命書傳敎曰見其弟登科故相之思甚切入侍承旨持此祭文與新恩往至翼憲家致祭又命書傳敎曰以乃祖之孫首今日之大闡若有所相新及第尹日逵先除堂后假官明日新恩入侍時使之捧硯登筵贈右相忠肅公尹塾家遣禮官致侑又命書傳敎曰武科前宣傳官李熙章卽提督忠烈公之後也提督東來時聘我國士族之女生丈夫子仍留東土爲熙章之所自出而流落海陬且數百年始有科名豈不奇哉令該曹摠府經歷加設口傳擬入明日肅拜時使之同爲謝恩而鍾儀南音不忘本也此後如熙章家人之登文武科者於放榜日以花牌拜于宣武祠及提督祠宇著以爲式仍敎曰兵曹一軍色郞廳卽宣武祠郞廳李熙章往拜時使之後陪事分付賤臣承命分付仍命退承史以次退出
정조 24년
庚申四月初八日午時上御便殿右承旨稟事閣臣同爲入侍時右承旨徐有聞假注書李允謙記注官承膺祚記事官李存秀檢校直提學徐龍輔李晩秀直閣金近淳以次進伏訖上命書傳敎曰今夜弛禁又敎曰注書尹日逵望筒以單望書入賤臣承命書入命啓下上曰一提學及京畿監司入侍賤臣承命出傳與一提學金載瓚京畿監司徐鼎修偕入進伏命書傳敎曰明日新恩謝恩文科全榜武科乙科以上便殿入侍行禮其餘水淸門外行禮事分付晩秀曰各陵寢莎草有頉處如非大段則勿爲告由陵官從便播種補莎事曾有先朝受敎而年前特敎申明遵行入直陵官每日奉審陵上隨頉隨報著爲定式其後又因禮曹所奏石物及曲墻塗灰有頉處亦依補莎例擧行矣此蓋續續告由恐涉於煩瀆趁卽修改有補於工役寔出於爲所重之聖念而從便補改之際旣不推擇日字又無枚報本曹至於三九月則修改等節例不得爲之而陵官之知此擧行有未可必此後雖有頉處三九兩朔則勿爲始役之意嚴飭分付於各陵陵官以此擧條出付齋壁以爲常目恪遵之地恐合事宜故敢此仰達矣上曰依爲之出擧條仍命退諸臣以次退出
정조 24년
行都承旨閔台爀坐行左承旨金履翼坐右承旨徐有聞奉命進去左副承旨徐英輔坐直右副承旨趙弘鎭坐直同副承旨曺錫中緣故出注書洪奭周仕直金啓溫病假注書李允謙仕事變假注書李致祜仕
정조 24년
金履翼啓曰玉堂備員間視事頉稟之意敢啓傳曰知道
정조 24년
傳于金履翼曰吏兵房承旨率文武新恩便殿內庭行禮人入侍
정조 24년
傳于趙弘鎭曰右副承旨入侍
정조 24년
徐有聞書啓臣承命馳詣宗廟尊所奉審則無頉祭物祭器祭井看審則精潔諸執事進排官摘奸則無頉佾舞工人摘奸則無頉臣則仍留享所待禮成修掃後復命之意敢啓傳曰知道昨日聞摘奸之言祭物監捧之太晩已知獻官之怠忽欲爲處分而姑參酌矣初差之人怠慢若此亦可謂初見爾於復命時何以過時委折査問書啓意謂享祀擧行之節雖微細之事廟司嚴飭守僕卽爲微稟臺監亦卽呈課莫敢掩置矣近反解弛命攝之時尤何可弛心乎從二品獻官以下諸執事駿奔不如式者隨卽論勘之意傳于初獻官
정조 24년
以忠淸監司金履永狀啓永春縣監金壽祖受由之前徑送印信兵符於兼官爲先罷黜其罪狀令攸司稟處事傳于金履翼曰遠外別般收用之人將不容於道伯乎去年湖南逐一宣召人之除百里者今於湖西又有此狀聽聞所及孰欲彈冠乎且其本事何可專責遠人之昧例昧例也是本色可貴不可蔑且於相對旣不辨兵符之有無若論昧例之失道伯反有甚焉則不思曉以告正之道乃敢張皇登聞此道臣按藩以後未聞以經行明修之士薦于朝竝與朱書有工夫者尙無皁白忽於辛勤宣召之人抉摘若此寧不駭然之甚乎該道臣爲先越俸五等狀啓還下送南臺處義自別亦何可强令察任該縣監金壽祖還除持平乘馹上來事下諭
정조 24년
傳于金履翼曰守令有闕之代令該曹口傳差出
정조 24년
吏曹口傳政事以洪樂安爲永春縣監吳亨喆爲高敞縣監持平金壽祖還除事承傳
정조 24년
兵曹口傳政事以申綋爲宣傳官徐春輔爲武兼
정조 24년
以京畿監司徐鼎修狀啓楊州牧民家失火人恤典題給事傳于閔台爀曰拔例顧助期於斯速結構奠接而其中如有小殘獨戶公私身役勿徵事回諭
정조 24년
曺錫中以都摠府言啓曰今日入直內三廳武兼禁軍及軍兵等當爲中日習射而宗廟夏享大祭齋戒相値不得爲之之意敢啓傳曰知道
정조 24년
閔台爀以訓鍊都監言啓曰依下敎新恩出身李熙章處木二十疋米三石助給之意敢啓傳曰知道
정조 24년
徐英輔以義禁府言啓曰廣州留守金思穆狀啓內尹光心罪狀令攸司稟處事啓下矣尹光心今方待命拿囚之意敢啓傳曰知道
정조 24년
庚申四月初九日卯時上御便殿吏兵房承旨率文武新恩便殿內庭行禮人入侍時行都承旨閔台爀行左承旨金履翼左副承旨徐英輔右副承旨趙弘鎭同副承旨曺錫中記事官洪奭周記注官承膺祚記事官李存秀以次進伏英輔弘鎭錫中誤從東階陞上曰名以承宣不識入侍之路寧有如許事體乎自昨日唱榜時擧行已多駭然而以慶科之故十分含容則至於今日服色之顚倒座次之換錯又復節節失措諸承旨當一竝處分斯速退去同副則姑留以俟交代也同副則近來申飭果何如而院務之全不講習又如許且況一門之內兄弟登科則其所小心尤當倍前而乃敢如此此亦所謂菽氣乎自今番武科殿試時擧行已多不成說處而無論大官小官任其自如莫或糾正如是而何以成朝廷模樣乎台爀等竝退出少頃敎曰處分姑欲參酌諸承旨使之入來擧行台爀等復入進伏上曰吏兵房承旨分立東西階上檢飭左副右副出坐永淸門外整齊行禮而雖曰武科係是八方來觀之地各別檢飭承旨中後拜人下去後拜後上來擧行也仍命行禮引儀唱文武擧人入就位行四拜禮訖以次賜酒賜肴台爀履翼後拜後陞殿英輔弘鎭承命出上曰同副則先四拜時旣未下去後四拜時下去後拜可也錫中承命下去後四拜訖陞殿進伏副修撰金履度閔耆顯都摠經歷李熙章親呈肅單上曰文科全一榜及武科甲乙科人分東西陞殿進奏職姓名武丙科中入來人仍於階下奏職姓名也文科第一人李在璣武科第一人玉載爀等以次進對至李基憲命擧顔至李彦輔敎曰做賦幾首彦輔曰做二百首矣次至洪祐爕尹日逵敎日逵曰爾則注書也出去持鍮硯仍就史官班也日逵出持鍮硯還入進伏次至金啓濂敎曰重臣之病如何啓濂曰視物則一樣而方有感症矣上曰卿相家人之科前陞六者或有堂錄前先付兼春秋之例如徐榮輔李晩秀者皆經此銜於爾亦欲用此例爾以此意歸傳于重臣也次至柳烇敎曰爾年幾何烇曰五十七矣上曰爾之禁錮在何年而限以幾年烇曰乙卯蒙勘而勿限年矣上曰禁錮之律亦欲使之懲後而旣不入於赦典又勿限年則有非法意似此之類凡有幾人筵退後承宣錄入也次至吳洪錫金尙元金會淵敎會淵曰年幾何會淵曰五十一歲矣次至沈英錫命擧顔次至趙庭和敎曰年幾何庭和曰三十二歲矣上曰可入於抄啓矣次至申慶會閔耆顯敎耆顯曰擧爾顔鬚髮尙不白矣欲以何日下去乎耆顯曰欲以十二日下去矣上曰爾之登科予甚喜之矣次至申光軾李顯相趙亨基吳淵常命淵常起坐擧顔曰聞爾於爾家人中頗屬時體矣今見其貌可謂醇厚甚可喜也次至金秀鍾敎曰絶妙矣或謂爾掛單於訓院應擧於人製云而予則知爾能文且以若顔貌豈是業武者乎以惜才之意必欲使爾得參抄啓之列毋曰已第另加做工也次至兪應煥命擧顔次至高廷鳳敎曰爾家之出科第甚可喜也爾於功令應製幾次被抄廷鳳曰三日應試而初以二下居魁次以三中三下俱居次矣次至申在明命擧顔起立次至金碩鉉敎曰爾年幾何碩鉉曰五十四矣上曰於製於講俱是實才而予則認以功令口誦之外別有所存未第之前爲之企待而旣科之後其所頻見當反不如居齋時矣爾年已老課講則固難而年限已過者之只應抄啓親試亦有一二已例爾果不以爲難乎碩鉉曰唯在聖敎臣何敢以自願與否仰對乎上曰雖老而此則似無難矣次至朴謙進敎曰爾何如是瘦瘠乎謙進曰昨年以後連在病中矣上曰爾則無異再生之人自今以後棄爾舊止須思斂華就實之道也聞爾於文筆之外亦多別般才藝云如是之類一切棄之書必讀經傳文必效典實痛祛舊習務作平常之人則將何事不可做乎爾須銘念毋負作成之苦心而此後如或無突弁之效則當作何許人乎今番殿試紙面又何其如許荒怪也謙進曰惶恐恧蹙不知何以書呈矣上曰惶恐恧蹙則尤當小心豈可如是乎此後則各別愼之也又次至金履度敎曰昨亦言之而故相家又出科第老成人典型不於此而何求予得閔耆顯有喜而不寐之敎於爾亦然爾須思所以毋負期望之道也素知其人之無容加勉而出身之後異於科前文筆凡百須從椎魯朴實邊做將去乃可以副予期待今日初見之時以此爲面飭之第一件矣又次至金𨩿敎曰擧爾顔爾爲誰子𨩿曰金載奕之子也上曰爾父爲幾兄弟𨩿曰六兄弟矣上曰爾與金鋼爲四寸乎𨩿曰然矣上曰金鋼金銘亦必做科矣命書傳敎曰我朝山西之種輒數壯節之後而世世登壇至今有大樹之風者惟摠帥之家爲最以故訓將申汝哲爲其高祖也摠帥之子今登虎榜豈但爲摠帥喜也武科新及第申綋令該曹宣傳官口傳擬入待窠陞實同榜徐春輔以文淸家人投筆爲武科科則一也出身之後何可任他武兼宣傳官亦爲加設口傳擬入事分付日逵承命出傳上曰此注書鍊熟矣爾前亦登筵乎日逵曰曾以應製被抄入侍矣上曰爾祖家今出科第甚可幸也爾於今日受致祭而筵退後卽爲出去仍命書榻敎曰前假注書李允謙仍察廳任至趙民和趙鐘永命擧顔次至趙晉和敎曰曾聞趙氏若有科甲則其先山每有鍾聲云今亦然否晉和曰昨冬果有此徵矣上曰誰之墳山而在於何地乎晉和曰臣十四代祖墳山而在於林川矣上曰爾之十四代祖亦於鍾永爲先祖乎晉和曰然矣上曰豐原諸家中爾爲宗派乎晉和曰然矣上曰貴矣三兄弟之一時聯璧古有是否爾之先世以何積德而致此慶也爾於十四代祖墳山亦當省掃乎晉和曰欲從近省掃矣上曰須得閑隙與趙鐘永同往也次至尹鼎烈命擧顔曰爾年幾何鼎烈曰二十七矣次至姜應一敎曰爾年幾何應一曰四十七歲矣上曰賦則善作矣次至李南翼曺錫正皆命擧顔敎錫正曰爾年幾何錫正曰二十七歲矣上曰兄弟同爲六月頒糕科可貴矣忠臣之後家世甚好且兄弟登科須益加小心也次至鄭祖榮命擧顔曰爾年幾何祖榮曰三十八歲矣上曰文筆俱好而年限已過於抄啓可惜矣次至崔漢翼敎曰爾年幾何漢翼曰二十九歲矣次至韓浩運李集運敎集運曰爾年幾何集運曰三十八歲矣上曰予則以爾爲老儒矣次至鄭度采命起立敎曰甚了了矣又次至安以鼎閔哲儒進奏已訖命下番翰林及注書呼文科新來宣傳官呼武科新來竝塗墨進退數次仍命退諸臣以次退出
정조 24년
庚申四月初九日卯時上御便殿右承旨入侍時右承旨徐有聞記事官洪奭周記注官承膺祚記事官李存秀以次進伏訖命書傳敎曰禮房承旨傳香後仍詣太廟奉審後祭物與廟司典祀官眼同監視而行禮時亦爲檢飭儀節諸執事佾舞工人依例摘奸書啓享事之命攝予心憧憧迎神之舒緩駿奔之不遲必皆若禮當出御齋所以伸如不祭之誠卿等知此莫或少忽之意承旨傳于初獻官仍命退承史以次退出
정조 24년
庚申四月初九日辰時上御便殿右副承旨入侍時右副承旨趙弘鎭記事官洪奭周記注官承膺祚記事官李存秀以次進伏訖命書傳敎曰今因柳烇之登科始知勿限年禁錮之烇外又有數人禁錮云者非永枳不齒之謂卽不過限年錮身俾知懲是於來頭則律名之勿限年已違法意且於年前亦有所定式而其時似不竝及於法文應有之勿限年尙在因循擧行中更當別有處分矣至於烇等之今番大赦別歲抄不爲依例稟旨該房該曹事難免不察然何必追論乎柳烇勿限年禁錮特爲分揀同罪之朴華源則身故云凡竄配以下坐罪者身死則皆以類分入於赦文書或歲抄而禁錮之獨不擧論者其委折亦莫曉令吏判査實後詳考法文及謄錄後日登對時稟處華源亦爲分揀李義肅以他罪在同律中用烇與華源例捧傳旨限年中亦有身故者一人一體分揀而若此則李羲雲以軍威事與分揀之尹昌鼎同罪同捧分揀傳旨仍命退承史以次退出
정조 24년
行都承旨閔台爀坐行左承旨金履翼坐右承旨徐有聞坐左副承旨徐英輔坐直右副承旨趙弘鎭坐直同副承旨曺錫中病注書洪奭周仕直金啓溫病假注書李允謙仕事變假注書李致祜仕
정조 24년
藥房都提調李時秀提調金載瓚副提調閔台爀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿世子宮藥房口傳問安答曰知道
정조 24년
徐英輔啓曰行大司憲李城輔持平金壽祖在外持平鄭魯榮呈辭執義掌令二員未差監察茶時之意敢啓傳曰知道
정조 24년
徐英輔啓曰來十一日朝參日次矣敢稟傳曰停
정조 24년
徐有聞啓曰來十一日輪對日次矣敢稟傳曰爲之
정조 24년
徐有聞啓曰來十一日專經文臣殿講日次矣敢稟傳曰同爲取稟於專經武講可也
정조 24년
徐英輔啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 24년
閔台爀啓曰假注書李允謙事變假注書李致祜身病猝重勢難察任今姑改差何如傳曰允
정조 24년
傳于閔台爀曰諸承旨持公事入侍
정조 24년
傳于徐英輔曰左副承旨入侍
정조 24년
傳于金履翼曰政官牌招開政
정조 24년
徐有聞書啓臣敬奉聖敎祭物監捧之過時委折査問則終獻官行護軍金達淳以爲誤聽守僕輩平明進詣之說又因齋宿處所之稍遠以致監捧之差晩惶懍之極不知所達云矣敢啓答曰至晏朝不卽進去者敢稱平明乎隨處放倒駭然甚矣下義禁府爲先推考以聞可也
정조 24년
傳于徐英輔曰當該中官拿處
정조 24년
吏曹口傳政事檢閱洪奭周單付
정조 24년
注書洪奭周還付翰林代以吳淵常爲假注書李允謙改差代以尹鼎烈爲假注書李致祜改差代以高廷鳳爲事變假注書
정조 24년
閔台爀啓曰注書有闕之代前注書洪奭周被薦人李弘謙李允謙薦狀依例成送吏曹之意敢啓答曰知道
정조 24년
有政吏批判書徐龍輔進參判曺允大進參議洪樂游進行左承旨金履翼進啓曰玉堂闕員今當差出而擬望之人乏少外任竝擬何如傳曰允以沈奎魯爲執義李德鉉韓啓玉爲掌令朴宗京爲副校理張至冕爲修撰李敬一爲知敦寧李書九爲兵曹參判李羲甲爲刑曹參議金啓濂爲吏曹正郞洪章煥爲戶曹佐郞洪奭周爲注書洪夏正爲黃海都事洪疇九爲同福縣監鄭持容爲戶曹正郞承文博士金秉淵兼掌令朴鍾淳兼春秋金啓濂以上竝單付
정조 24년
閔台爀以內醫院都提調提調意啓曰院議藥同參金景勳有頉代前議藥同參柳曾模還差事命下矣令該曹依例付軍職冠帶常仕何如傳曰允
정조 24년
徐英輔以兵曹言啓曰兼司僕將尹昇東五衛將朴明煥俱以身病猝重時月之內無望供職呈狀乞遞領軍之將輪番之任不可久曠竝改差加設五衛將李壽亦以病難供職呈狀乞遞減下何如傳曰允
정조 24년
兵批判書趙鎭寬進參判未差參議成鼎鎭入直參知朴崙壽病左副承旨徐英輔進以崔昌國申德休柳重淵鄭堉申應參李貞純申命鳳河應台申命行洪亨輔金道益趙榮福吳命婁李仁發文昌周爲僉知趙有善韓聖謨爲五衛將南燦爲訓鍊主簿吳熙常爲副率李弘逵爲京畿中軍上護軍李秉鼎護軍李集斗李益運副護軍南履翼副司直金銑李龜雲張至冕金履載具得魯副司果尹命烈閔師宣安策李鼎秉柳曾模以上竝單付以徐裕成孫愼杰鄭台相李持中李希誠南正萬李重範鄭重變權學秀金洛錫金時慶尹宜植金世恭裵相復李栖金重元朴萬紀邊致敏金智源柳聖純權相裕卓在文權正鄰金得行全明淑黃景榦朱瓚蔡蓍老李承延鄭述玄姜楲金大鎔呂齊輔朴之元鄭禹臣羅參齡鄭東羽李希賢朴性修曺夏濟郭大漢全希權白思純李迎春李潚朴敬一朴謙一李義種徐𤥵姜碩耆朴弼謇金鍈朴春起張錫彭張景濂張錫興崔起章金斗鎰金正韻朴春雲尹覺先許瀚李延緖金光鍊盧成緝權濟康金龍翼姜處順權致權檍曺光玉鄭周冕姜允賢丁志宬金瑞必尹覺聖宋得龍宋聖緖李世鏡宋永吉洪修金振義李世曄全壽斗宋㫋宋鼎欽權鳳彬金震億尹光璧李仁培趙基顯李壽宗趙榮國尹光國趙增祐朴世赫趙希命李東楫河大坤洪熙一芮達信鄭涉曺宇基李章培崔慶鼎安德華郭重爀李夏祿宣再興李成普李光鼎鄭孟𤪗申道沃李梡申尙廉南命暉姜周輔曺命殷權燮金千運金濟運朴重錫琴友晢朴文式金載元李世益申必濟鄭東㦿李宜垕李仁觀鄭錫祚金淑金重鼎李世郁尹大徵吳明胤趙居易朴師吉趙純道爲僉知
정조 24년
徐英輔啓曰左邊捕盜大將李得濟以御營大將明日習陣出去矣所佩命召及大將牌傳令牌何以爲之敢稟傳曰仍佩往來
정조 24년
徐有聞以弘文館言啓曰本館下番連日闕直事甚未安今日政新除授玉堂竝待下批仍卽牌招以爲推移入直之地何如傳曰允
정조 24년
以副校理朴宗京牌不進罷職傳旨傳于徐有聞曰只推
정조 24년
傳于金履翼曰提督孫李熙章紅牌聞有年號云安寶之承宣何其固陋乎抱此牌拜其祠彼固識蔑雖不知其顙之有泚想惟如水在地之提督英靈其果夷猶於來拜之時乎旣聞之何踰時刻紅牌一張卽爲改書安寶招致李孝承給之仍令宣武祠郞官今日內率往更拜亦卽更拜其家祠宇此後似此之人紅牌與敎旨依此例事分付吏禮兵曹詳載謄錄該房故事亦爲載錄
정조 24년
金履翼以吏曹言啓曰今番初試守令中未及還官人催促下送後草記事命下矣未還官守令中益山郡守林秉遠纔已下去同福縣監嚴思勉謂有身病屢度催促終不下去雖未知其病勢之如何而飭敎之下如是言病不卽還官者事體所在誠極未安令該府拿問處之何如傳曰聞是實病云改差差代仍卽下送可也
정조 24년
金履翼以吏曹言啓曰贈諡昭愍公摠延諡今月二十五日定行於忠淸道定山地云矣敢啓傳曰知道
정조 24년
徐有聞以成均館同知館事意啓曰今番庭試會試時入場儒生中無券四儒攔入與否査實草記事命下矣臣謹依下敎取考前後榜目及會試納券錄名成冊則廣州幼學金載龍人日製入格楊州幼學尹弘淳庭試初試一所入格忠州幼學柳𤀂興德幼學朴致德三所入格而四儒姓名明白載錄於錄名冊以此觀之可知其初非攔入而納券於入場之前無券於頒紙之時事極怪訝似緣伊日場中諸儒紛沓之際所納試券或値見失而該儒生等皆卽還鄕故査問其所接泮民處則柳𤀂自言入場失券而歸云其餘三儒未及詳知其委折云矣敢啓傳曰有人無券非渠之罪金載龍等四人初試帖仍給而今番則赴擧者甚多爲諸生唯望其順便出入所以太弛弛必有張況監試在秋間乎
정조 24년
閔台赫以賑恤廳言啓曰傳曰今番文初試中年八十光州幼學鄭鳴東豈可以角圈儒巾渡㶚乎令該曹僉知加設口傳擬入使之肅命後給糧還鄕事命下矣光州僉知鄭鳴東回料米三斗錢二兩題給之意敢啓傳曰知道
정조 24년
行大司成鄭大容疏曰伏以臣忝叨泮職前後屢遭矣絲毫莫補醜拙輒露居常悚蹙若隕淵谷纔因實病特蒙恩遞私心感祝不但爲目下將息之便竊庶幾永謝華銜倖逭大何不料日昨伏奉仍任之命臣於是茫然失圖踧踖靡措夫國子之長世所稱峻選也重任也如臣庸碌初不容濫竽而今又乍解旋仍有若非臣莫可者然此臣之尤不自安者也況今茹茅之吉才彦林立如欲爲官備人可謂指不勝僂而臣之槃礴匪據特因前望之在京無故者惟臣一人故耳臣雖欲徒懷榮寵一直冒膺國體之苟艱公議之譏疑當如何哉抑臣有萬萬悶迫者蒲柳之質未老先衰齒髮外凋榮衛內損小或勞動殆將顚仆頂踵恩榮非敢一身之自有筋力奔走奈無餘生之可期獨有耿耿一念終始自在未嘗不覽朝鏡而怊悵撫夕枕而歔欷也見今疝積肆氣升降無常方其昏劇便成籧篨此固臣十年貞疾而氣衰以來轉就沈痼以此症形實無時月內回蘇之望矣荐承試命兩犯違傲伏地俟勘若無所容而方當節候和暢日晷舒長政宜趁時程課緣臣病頓一任瘝廢則臣之孤負聖簡其將死有餘罪病中惶悶如添一病玆不得不猥入文字略暴衷懇伏乞聖慈俯賜諒察亟命鐫改臣職名仍治臣瀆擾之罪以肅朝綱以安私分焉臣無任云云答曰省疏具悉卿其勿辭調理行公
정조 24년
庚申四月初十日辰時上御誠正閣藥房入診諸承旨持公事入侍時都提調李時秀提調金載瓚副提調閔台爀記事官洪奭周假注書李允謙記事官金珍恪記注官承膺祚行左承旨金履翼右承旨徐有聞左副承旨徐英輔右副承旨趙弘鎭直閣金近淳醫官柳光翼金孝儉李敬培李惟鑑玄必采安昌禧以次進伏訖時秀等曰齋居徹曉聖體候若何上曰一樣矣今番則祭享時刻比前稍緩矣時秀曰飭敎後典樂輩各別惕念迎神九成比前舒緩故時刻自致稍間矣上曰再昨日祭物監捧何其太晩云也時秀曰終獻官今番初差之人也只信守僕輩平明進詣之說以致監捧之晩時矣上曰焉有平明監捧之例乎時秀曰王大妃殿氣候何如上曰一樣矣時秀曰惠慶宮氣候快復常度乎上曰大體則差復而姑未得顯勝之效伏悶時秀曰醫官旣已待令入診何如上曰置之仍敎曰五衛將鄭鳴東入侍奭周承命出傳與鄭鳴東偕入進伏上曰年幾何鳴東曰年今八十矣上曰八十之年何爲觀光而上來也鳴東曰慶科也故上來矣上曰何間欲爲下去也鳴東曰此是處分去就不敢任自爲之矣上曰何必待下敎乎從速下往可也仍命退又命藥房提調以下先退命諸承旨讀奏公事台爀讀奏廣州留守金思穆狀啓遺棄兒給糧事命書判付有聞英輔以無公事先退履翼曰向以參禮察訪金光遇假都事替行事飭敎截嚴而卽伏見有旨祗受狀啓之到院者該察訪又替行矣事體所在萬萬未安全羅監司趙宗鉉推考警責原狀啓還下送使之改修正上送何如上曰依爲之出擧條命書榻敎曰注書洪奭周還付翰林牌招察任仍敎奭周曰翰林肅拜斯速爲之後新榜注書望筒卽爲擬入而數三望筒輪差後在鄕新恩次次排擬其餘在京人追後擬入可也奭周承命先退命書榻敎曰副修撰閔耆顯雖移拜玉堂而驪陽祠宇在任所云肅拜後與致祭承旨當偕往其間給由仍令乘馹又命書傳敎曰重臣入耆社小子爲亞卿而長子白首從蔭路登科重臣之福力如此況登第者人旣可用階過四品新恩金啓濂吏曹正郞今政擬入而以親政時例擬過必權減之窠施行待移遷還爲權減事分付仍以吏曹兼春秋啓下亦令春秋館上番兼史望啓下仍命退承史以次退出
정조 24년
行都承旨閔台爀病行左承旨金履翼坐右承旨徐有聞坐直左副承旨徐英輔坐右副承旨趙弘鎭坐同副承旨曺錫中坐直注書洪奭周病金啓溫病假注書申在明仕李基憲仕直事變假注書沈英錫仕
정조 24년
徐有聞啓曰來十六日日次儒生殿講日次矣敢稟傳曰來月初更稟可也
정조 24년
徐有聞啓曰來十六日漢學文臣殿講日次矣敢稟傳曰新榜加抄後更稟可也
정조 24년
傳于金履翼曰諸承旨持公事入侍
정조 24년
徐有聞啓曰正月十一日日次輪對官奉常僉正崔雲翰判官金熙華主簿牟達兼軍資判官韓栢林禮曹正郞權行彦二月十一日日次輪對官兵曹正郞尹孝寬判校李顯采戶曹正郞李靖模內資主簿許㬘司圃直長李建胄三月十一日日次輪對官尙瑞副直長金是瓚都摠經歷閔百勳典設別提尹德晦引儀金東覽刑曹正郞李仁達趙鎭坤李仁行佐郞李在安承憲祖四月十一日日次輪對官濟用判官朴魯榮廣興守成光默典籍孔胤恒司僕判官李學彬司䆃僉正鄭存玉來待矣傳曰入侍
정조 24년
吳淵常改差代以李集運爲假注書尹鼎烈改差代以申慶會爲假注書高廷鳳改差代以閔哲儒爲事變假注書
정조 24년
李集運改差代以洪祐爕爲假注書申慶會改差代以李彦補爲假注書閔哲儒改差代以韓浩運爲事變假注書洪祐爕改差代以吳洪錫爲假注書李彦輔改差代以金尙元爲假注書韓浩運改差代以安以鼎爲事變假注書金尙元改差代以曺錫正爲假注書安以鼎有頉代以朴謙進爲事變假注書曺錫正有頉代以金𨩿爲假注書吳洪錫改差代以趙鐘永爲假注書朴謙進有頉代以金秀鍾爲事變假注書金𨩿有頉代以金會淵爲假注書趙鍾永有頉代以趙晉和爲假注書金秀鍾有頉代以李南翼爲事變假注書
정조 24년
傳于曺錫中曰坐直承旨入侍
정조 24년
金會淵有頉代以申在明爲假注書趙晉和有頉代以李基憲爲假注書李南翼有頉代以沈英錫爲事變假注書申在明有頉代以趙民和爲假注書李基憲有頉代以兪應煥爲假注書沈英錫有頉代以崔漢翼爲事變假注書
정조 24년
以前執義朴瑞源前掌令崔時淳南涑前持平具晉行等照律啓目傳于徐英輔曰旣有待下敎捧供之命則此啓目何以入啓乎政院若不分付責在政院此啓目還給該房該堂間捧現告推考近來憲臺之無端呈病監察之替當茶時卽一痼弊以此提飭之後行公者公然犯科此非關紀綱之一端乎此後衆所共知情病外皆用禁推諸臺例卽捧傳旨
정조 24년
禁府啓目高敞前縣監南履範原情云云問目內辭緣泛稱遲晩刑推得情何如判付啓除刑推議處爲良如敎又啓目全州判官沈養之原情云云傳旨內辭緣泛稱遲晩刑推得情何如判付啓除刑推議處照律爲良如敎又啓目求禮縣監洪彝浩原情云云傳旨內辭緣泛稱遲晩刑推得情何如判付啓爲南民之苦心深感於故相箚語許令直納者意豈徒然則設法未久有此該院之請罪大抵竹田之不能着意檢飭卽亦該倅之責爲先以不應爲律區別功議勘放而課農方殷邑是弊邑年近七十難責久任中道邑令該曹口傳相換使之除朝辭給馬赴任以除殘邑迎送之弊爲良如敎又啓目丹城兼任山淸縣監李晩祥原情云云問目內辭緣泛稱遲晩刑推得情何如判付啓暫察之兼官何以盡知容有可恕姑以不應爲公律勘放使之卽爲還官着意課農爲良如敎又啓目宣惠廳郞廳尹光心原情云云問目內辭緣泛稱遲晩刑推得情何如判付啓觀此爰辭與守臣査啓何太相反乎訟官事若如爰辭中云云則亦未知孰是分付兼留守詳査狀聞後議處爲旀此囚段行査間姑放爲良如敎又照目向前終獻官金達淳矣傳旨內至晏朝不卽進去者敢稱平明乎隨處放倒駭然甚矣爲先推考以聞罪杖八十收贖奪告身三等私罪奉敎旣躋宰列之人似不諉罪於守僕輩飭亦施矣今姑分揀放送爲良如敎
정조 24년
曺錫中以兵曹言啓曰今四月十一日武臣賓廳武經講書時武臣兼宣傳官李應俊三略不通依定式推考警責何如傳曰允
정조 24년
曺錫中以禁衛營言啓曰本營騎士將朴長瀗身病甚重勢難察任改差何如傳曰允
정조 24년
知敦寧李敬一疏曰伏以臣伏奉敦府除旨已伸叩謝之忱而臣旣無敦寧法不當仍冒敢陳短章仰瀆崇嚴伏乞亟命選部照例遞改以存公格千萬幸甚臣無任云云答曰省疏具悉疏辭下該曹稟處
정조 24년
庚申四月十一日辰時上御重熙堂同副承旨入侍時同副承旨曺錫中記事官洪奭周記注官承膺祚金啓濂以次進伏訖上曰紅牌敎旨之書年號自李源時已然云竝爲追改也上曰新榜注書之出代者皆已出去乎賤臣對曰吳淵常尹鼎烈皆在堂后矣上曰使之入侍賤臣承命出與前假注書吳淵常尹鼎烈偕入進伏上敎淵常曰吳熙常今日何不肅謝淵常曰欲於明日肅命矣上曰兼史之新入者當爲下番且金啓濂家自來逡巡於翰苑故前後應爲之人皆不得入簪筆之列下番兼史便是替行翰林之事今此暫叨亦足爲不入翰苑之代矣又敎曰新除注書如已入來卽令入侍賤臣承命出與假注書曺錫正偕入進伏命擧顔敎曰爾做表幾首錫正曰不能多做矣上曰賦則勝於承旨矣須令着工於多讀也錫中曰方欲着實做工而但以眼疾妨於夜讀矣上曰有子女乎錫正曰有一男一女矣仍命退承史以次退出
정조 24년
庚申四月十一日辰時上御熙政堂諸承旨持公事入侍輪對官同爲入侍時行左承旨金履翼右承旨徐有聞左副承旨徐英輔右副承旨趙弘鎭同副承旨曺錫中假注書吳淵常尹鼎烈記注官金啓濂承膺祚直閣金近淳奉常僉正崔雲翰判官金熙華主簿牟達兼軍資判官韓栢林禮曹正郞權行彦兵曹正郞尹孝寬校書判校李顯采戶曹正郞李靖模內資主簿許㬘司圃直長李建胄尙瑞直長金是瓚都摠經歷閔百勳典設別提尹德晦引儀金東覽刑曹正郞李仁達趙鎭坤李仁行佐郞李在安承憲祖濟用判官朴魯榮廣興守成光默典籍孔胤恒司僕判官李學彬司䆃僉正鄭存玉以次進伏訖啓濂欲從東門外入上曰上番兼史如爲大臣從此門入也啓濂就西門入上曰輪對官以次進前奏職姓名及職掌所懷可也雲翰等以次進奏雲翰曰薦新事體何等至重而每當月令薦新之時典祀廳明火之具例無排進之所故晨夜擧行之際或不無欠精之慮臣意則此後薦獻時明火之具略略磨鍊以爲熟設之地恐合事宜故敢此仰達矣上曰出擧條退與提調商議草記稟處可也奉常判官金熙華曰祭享物種封進時架子及皮筒雨備自癸丑年始造而本寺財力漸不如前于今七八年幾皆破傷尙未得修改若値大雨大雪之時莫重享需不無沾濕之慮臣意則自備局每式年劃給落幅紙十軸以爲隨毁隨補之地似好故敢此仰達矣上曰退與提調商議仍爲畫一定式可也上曰驪牧聞有治蹟而且以英陵局內松根事每年送摘奸而無一執頉甚可嘉也達兼曰祭享水剌飯米洗淨之時以木柷反洗有欠精潔自今爲始鑄鍮作柷用於祭享似好故敢此仰達矣上曰爾言好矣以此卽爲定式宮享與其外可以倣用處亦用此例可也上曰爾之履歷誦奏也達兼曰曾經景陽察訪而癸丑二月移拜肇慶廟令昨年九月奉常主簿復職矣栢林行彦孝寬顯采以次進奏上敎顯采曰爾經何官乎顯采曰曾經慈仁縣監矣靖模進奏職姓名上詢所懷靖模曰無所懷矣命奏遺在靖模只擧大數以對有聞曰輪對官遺在仰達之際木布尺寸米太升合例皆無遺詳達而戶曹正郞李靖模只擧大數以對殊涉未安推考何如上曰依爲之有聞曰戶曹正郞李靖模奏語一味模糊至以零數則初不記知爲對事極可駭不可推考而止而本院請推之外無他可施之罰何以爲之乎上曰爲先從重推考可也㬘建胄以次進奏上敎建胄曰曾於燭下暫見而至今不忘前後宣召之列固多其人而爾當爲最矣上曰注書望續續入啓而待其點下卽令登筵事變假注書先爲入侍也淵常承命出與事變假注書高廷鳳偕入進伏上點下假注書望假注書李集運申慶會事變假注書閔哲儒以次進伏命奏姓名訖命退出又點下假注書望假注書洪祐爕李彦輔事變假注書韓浩運以此進伏命奏姓名訖又命退出又點下假注書望假注書吳洪錫金尙元事變假注書安以鼎以次進伏命各奏姓名訖又命先退上敎廷鳳曰爾之功令科貫三場極爲可嘉而爾家之人當別般收用須知此意也是瓚百勳進奏上曰爾之近親誰也百勳曰與都承旨臣閔台赫爲近族矣德晦進奏上曰爾於何年登科德晦曰壬寅年登科矣東覽進奏上曰爾年幾何東覽曰六十六歲矣仁達進奏上命擧顔敎曰本曹事務爾須着意擧行也鎭坤進奏上曰爾年幾何鎭坤曰六十五歲矣上曰爾經幾邑守令鎭坤曰曾經咸悅縣監矣上曰筮仕今爲幾年鎭坤曰十六年矣仁行進奏上曰爾居何地仁行曰居榮川矣在安進奏上曰爾於何年筮仕在安曰乙卯二月散政除拜今爲六年矣上曰爾與故重臣李肇何親在安曰臣之從祖矣憲祖進奏上曰爾與承膺祚爲近族乎憲祖曰爲十七寸矣魯榮進奏上曰爾與靈城君幾寸乎魯榮曰七寸姪矣上曰爾年幾何魯榮曰六十歲矣光默進奏之際有所做錯有聞曰廣興守成光默職姓名奏對之際做錯非細所當重勘而本院請推之外無他可施之罰何以爲之乎上曰推考可也胤恒進奏上曰爾與他典籍有異故久任郞有故時曾使爾入直矣文臣殿講時爾則命以禮記應講矣果誦幾卷胤恒曰只誦三卷矣上曰申飭之後今爲幾年而僅誦三卷云者豈有如許道理奏對之際擧措亦甚駭然還送本鄕突誦一帙後令該倅報營以爲狀聞之地而苟或不誦而云誦則其罪尤當如何仍命書榻敎曰典籍孔胤恒擧措駭然爲先汰去下送本鄕依前下敎突誦禮記後令該府使報營後狀聞事分付畿伯學彬進奏上曰本寺有何弊瘼之可奏者乎學彬曰前判官皆已釐正別無可陳矣上曰每見爾輒思故相眞所謂尙有老成人典型矣拜峯鎭出後本寺能無爲弊之端乎學彬曰若干屯田雖有所失而其他則別無爲弊者矣上曰有所懷乎學彬曰無所懷矣上曰後日輪對爾須陳所懷也存玉進奏上曰爾年幾何存玉曰六十七歲矣上曰職掌則除之仍命讀奏公事履翼讀奏江原監司南公轍狀啓還營事命書判付訖先退英輔弘鎭錫中以無公事退出上敎淵常曰吳熙常何當肅謝乎淵常曰明日欲爲肅拜矣仍命退諸臣以次退出
정조 24년
庚申四月十一日未時上御重熙堂右副承旨入侍時右副承旨趙弘鎭假注書趙鐘永記注官承膺祚記事官李存秀以次進伏訖上曰他注書不爲入來乎仍敎賤臣曰與之偕入也賤臣承命出去與上注書金𨩿偕入進伏上下詢于𨩿曰年今幾何𨩿曰三十六矣上曰上注書出去與事變注書偕入也𨩿承命出與事變注書金秀鍾偕入進伏訖敎賤臣曰爾父登科在癸巳增廣乎甲午增廣乎賤臣曰癸巳年登科矣上曰其時廳注書卽故重臣鄭民始而爾父則爲上注書乎賤臣曰然矣上曰有錄置者乎賤臣曰別無錄置者矣敎𨩿曰注書行步當以趨走爲事爾須知此着念可也玉堂以後則雖稍遲步法亦無不可矣命退承史以次退出
정조 24년
庚申四月十一日申時上御便殿坐直承旨入侍時右承旨徐有聞假注書趙晉和記注官承膺祚金珍恪以次進伏訖上曰假注書金會淵李南翼皆爲入來乎爾其出去與之偕入賤臣承命出與金會淵李南翼偕入進伏上敎會淵曰年爲幾何會淵對曰五十一歲矣上曰分館後當出六品乎有聞曰然矣上曰分館尙未擧行乎承旨出去使院吏促令擧行可也仍命退承史以次退出
정조 24년
庚申四月十一日酉時上御便殿同副承旨入侍時同副承旨曺錫中假注書申在明記事官金珍恪記注官承膺祚以次進伏訖上曰入侍注書誰也錫中曰申在明矣上曰進前在明承命進伏上敎錫中曰新進中趙鍾永頗了了可謂極時體矣錫中曰夙成矣仍敎在明曰爾其學於人者乎抑將敎人者乎在明曰平生願學於人安敢敎人乎上曰爾年幾何在明曰四十一歲矣上曰爾年四十一而不能敎人反欲學於人何也在明曰姿質素鈍全無所學故也上曰兄弟爲幾人在明曰獨身也上曰爾與前吏判以義爲何戚乎在明曰以義爲外四寸也上曰爾之決科昨年四月乎在明曰然矣上曰其時御題何題也在明曰賦孔孟農師圃師也上曰爾知其解題出處乎在明曰聞諸他人謂出鶴林玉露而臣實未嘗目見也上曰近來科儒亦可謂該博矣予亦偶見鶴林玉露而出此題矣渠輩能知之也仍敎在明曰其時爾與趙鍾永之作入於取捨中乎在明曰然矣上曰鍾永之作因其破題之不善置諸落考矣仍敎在明曰予曾不識爾之狀貌而其時雖蹔刻見之已知爲人矣書曰罔不在厥初生爾今出身事君之初也須各別操心也爾姑無出六之路將服記注之役其能善堪任乎在明曰小臣百無肖似安敢以堪承之意仰對乎上命錫中書求禮懸監洪彝浩原情公事判付及宣惠廳郞廳尹光心原情公事判付敎曰尹光心職名何不以副司果書之而乃書以宣惠廳郞廳乎以前執義朴瑞源照律啓目敎曰諸臺則旣有待下敎捧供之命而此啓目何以入之乎錫中曰臣則未及聞此下敎矣上曰明朝査問該房該府間捧現告以入也仍敎曰他注書何至今不爲入來乎催促可也珍恪承命出傳與假注書李基憲偕入進伏上曰入來注書誰也珍恪曰李基憲也上曰進前仍敎曰爾年幾何基憲曰三十八歲矣上曰抄啓之年已過矣錫中曰然矣上命書傳敎曰每見抗義新編高忠烈父子諸人精忠特節至令罽衣卉服之倫相顧錯貽尙今廩然有生氣勃勃於湖海之間未始不撫髀而興歎也今其後孫廷鳳向預大學類義編校之列而知其名試之以功令則三場俱選益驗其所存條問經義則其所對九經疑義尤有識見又因計等較分之褎然爲首特賜及第今旣放榜以是家而有是人何官不做何典可靳分付該曹先付湖南外臺使之乘傳還鄕又命書榻敎曰前假注書高廷鳳不待分館後區處先付司果湖南時任都事遞付京職事變假注書沈英錫追後入來進伏上曰誰也珍恪曰沈英錫也上敎在明曰今夜仕直注書誰也在明曰廳注書李基憲仕直矣上曰所奏了了矣仍敎曰省記注書外皆令退出可也仍命退承史以次退出
정조 24년
都承旨未差行左承旨金履翼坐右承旨徐有聞坐直左副承旨徐英輔坐右副承旨趙弘鎭坐同副承旨曺錫中坐直注書洪奭周病金啓溫病假注書吳淵常仕曺錫正仕直事變假注書金秀鍾仕
정조 24년
徐有聞以弘文館言啓曰本館下番連日闕直事甚未安副修撰金履度卽爲牌招入直何如傳曰允
정조 24년
傳于徐有聞曰召對爲之
정조 24년
兵曹口傳政事副司果單高廷鳳
정조 24년
吏曹口傳政事大司成單尹光顔
정조 24년
以大司成尹光顔牌不進罷職傳旨傳于徐英輔曰只推
정조 24년
禁府堂上前望單子入之判義禁金載瓚知義禁趙鎭寬落點
정조 24년
正言前望單子入之朴宗京落點
정조 24년
以正言朴宗京牌不進罷職傳旨傳于徐英輔曰只推
정조 24년
徐有聞以內醫院都提調意啓曰本院醫女例不得無端往來郊外雖於城內遊讌之所無敢任意推捉事自本院連爲申飭矣卽聞昨日本院醫女二名左捕廳將校稱以將令捉出江上云事雖微細後弊所在不可置之當該捕盜大將李得濟罷職何如傳曰允
정조 24년
曺錫中啓曰因內醫院草記左邊捕盜大將李得濟罷職事允下矣所帶御營大將將兵之任不可一刻無摠察之人何以爲之而捕將則在前如此之時有他邊大將兼察之例今番則何以爲之敢稟傳曰捕將依例爲之而摠戎使兼察竝牌招聽傳敎
정조 24년
趙民和有頉代以姜應一爲假注書
정조 24년
兪應煥有頉代以具康爲假注書
정조 24년
崔漢翼有頉代以申光軾爲事變假注書
정조 24년
具康有頉代以鄭祖榮爲假注書
정조 24년
姜應一有頉代以金碩鉉爲假注書
정조 24년
申光軾有頉代以鄭度采爲事變假注書
정조 24년
金碩鉉有頉代以趙庭和爲假注書
정조 24년
鄭度采有頉代以金秀鍾爲事變假注書